SCB มอบ “ถุงปันสุข” พื้นที่พหลโยธิน 32 บรรเทาผลกระทบโควิด-19
SCB มอบ “ถุงปันสุข” พื้นที่พหลโยธิน 32 บรรเทาผลกระทบโควิด-19
27 พ.ค. 2563

คุณอภิพันธ์ เจริญอนุสรณ์ ผู้จัดการใหญ่ ธนาคารไทยพาณิชย์ จำกัด (มหาชน) หรือ SCB กล่าวว่า “จากสถานการณ์การแพร่ระบาดของไวรัสโควิด-19 ได้ส่งผลกระทบต่อพี่น้อง ประชาชน ทั้งในด้านการดำรงชีวิต ความเป็นอยู่ และการประกอบอาชีพ ธนาคารไทยพาณิชย์ตระหนักดีถึงผลกระทบดังกล่าว ด้วยความห่วงใยจึงได้จัดกิจกรรมมอบถุงปันสุข “SCB ห่วงใยคุณ” ขึ้น ภายในบรรจุเครื่องอุปโภค บริโภคที่จำเป็น เช่น ข้าวสาร อาหารพร้อมรับประทาน เครื่องปรุงอาหาร น้ำมันพืช สบู่ แชมพู เป็นต้น เพื่อเป็นการช่วยแบ่งเบาภาระของพี่น้องประชาชนในช่วงเวลาที่ยากลำบากนี้
โดยในเบื้องต้นได้ร่วมกับสำนักงานเขตจตุจักรนำไปส่งมอบตรงถึงหน้าบ้านในชุมชนพหลโยธิน 32 ซึ่งมีทั้งผู้สูงอายุ ผู้ป่วยติดเตียง และเด็ก เพื่อลดความเสี่ยงในการเดินทางออกนอกพื้นที่ นอกจากนี้ธนาคารฯ ยังได้คำนึงถึงพนักงานอีกกลุ่มที่ทุ่มเททำงานอย่างหนักเพื่อให้พนักงานของธนาคารฯ ที่สำนักงานใหญ่ได้อยู่อย่างสะอาด ปลอดภัย ปราศจากไวรัสโควิด-19 ได้แก่ พนักงานรักษาความปลอดภัยและแม่บ้านของธนาคารฯ จึงได้มอบถุงปันสุข “SCB ห่วงใยคุณ” เพื่อเป็นการสร้างขวัญ กำลังใจ และบรรเทาความเดือดร้อนอีกด้วย
ด้านนายอาฤทธิ์ ศรีทอง ผู้อำนวยการเขตจตุจักร กล่าวว่า สำนักงานเขตจตุจักรมีประชากรในความรับผิดชอบเกือบ 2 แสนคน ล้วนได้รับผลกระทบจากสถานการณ์การแพร่ระบาดของไวรัสโควิด 19 ไม่ว่าจะเป็นภาคธุรกิจ ร้านค้า ร้านอาหาร ภาคประชาชน สำนักงานเขตจตุจักรได้ร่วมแรงร่วมใจกันช่วยเหลืออย่างเต็มที่ พนักงานเราหยุดไม่ได้ ทำงานกันทุกวันเพื่อความเป็นอยู่ที่ดีของพี่น้องประชาชน หลังจากเกิดเหตุการณ์ได้มีการจัดตั้งศูนย์บริการประชาชน พร้อมจัดตั้งตู้จตุจักร เติมรัก ปันน้ำใจ ให้ผู้ที่ได้รับผลกระทบจากสถานการณ์ดังกล่าว มาหยิบสิ่งของต่าง ๆ เพื่อนำไปบรรเทาความเดือดร้อน
รวมถึงผู้มีจิตศรัทธาสามารถนำสิ่งของมาเติมที่ตู้นี้ได้ โดยมีเจ้าหน้าที่เทศกิจ คอยอำนวยความสะดวก และจัดระเบียบเพื่อให้เป็นไปตามมาตรการป้องกันการแพร่ระบาดของไวรัสโควิด-19 ต้องขอขอบคุณทุกภาคส่วนที่ส่งความช่วยเหลือผ่านมายังสำนักงานเขตจตุจักร เราพร้อมที่จะเป็นศูนย์กลางในการกระจายความช่วยเหลือให้กับพี่น้องประชาชนในเขตจตุจักรอย่างทั่วถึง ในยามที่บ้านเมืองเกิดวิกฤติทำให้เห็นว่าคนไทยมีน้ำใจไม่ทอดทิ้งกัน พร้อมให้ความช่วยเหลือกันเสมอ
ทั้งนี้ ธนาคารไทยพาณิชย์ขอเป็นกำลังใจและพร้อมอยู่เคียงข้าง ให้การช่วยเหลือ บรรเทาความเดือดร้อนไม่ว่าจะเกิดเหตุภัยพิบัติใด น้ำใจคนไทยไม่ทิ้งกัน เราจะผ่านวิกฤติโควิด-19 ไปด้วยกัน
 